A Bustiana

Soboa cara, dulche e geniosa
che una culumbedda t’hap’in mente
cun sa tua figura risplendente
che una di’eranu luminosa.

Umiles passas in mes’a sa zente
ca ses che un’anzone timorosa,
ma si pesas sos ogios curiosa,
lughes che i s’istella d’oriente.

E cando mi saludas e mi miras
olvido ’e custu mundu males tantu
olvido de sa vida tantas penas.

Si calman de su coro cuddas iras
e s’anima chi semper hat piantu
isperat dies bellas e serenas.